Die Durban Light Infantry is 'n reserwemagregiment in die Suid-Afrikaanse Infanteriekorps van die Suid-Afrikaanse Leër, met hoofkwartier in Durban. Dit bestaan (met onderbrekings) sedert 1854 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. Sy leuse is Primus in Africa ('Eerste in Afrika'). 1850's 'n Vrywilligermag word in 1854 in Natal op die been gebring - onder die eenhede is die 'Durban Volunteer Guard', wat slegs twee jaar bestaan. Die 'Royal Durban Rangers' word in 1855 gestig. 1860's Die 'Durban Rifle Guard' word in 1861 gestig. As gevolg van ekonomiese depressie word verskeie eenhede, insluitend die Royal Durban Rangers en die Durban Rifle Guard, in 1869 ontbind. 1870's Die vrywilligermag herleef - onder die nuwe eenhede is die 'Royal Durban Rifles' wat in 1873 gestig en as opvolger van die vorige RDR en DRG beskou word.